Í sambandi við at tú fært útgoldið arbeiðsloysisstuðul, hevur tú skyldu til at vera tøk/ur sambært galdandi reglum. Tað merkir m. a., at tú ert til reiðar at taka av øllum arbeiði, sum arbeiðsávísingin hevur til tín, og sum tú hevur fakligan førleika til, tvs. at tú mást vera til reiðar at átaka tær arbeiði, sum ein arbeiðsgevari metir teg hava førleika til, seinast dagin eftir at eitt arbeiði verður ávíst tær. Í hesum sambandi eru allar Føroyar at rokna sum ein arbeiðsmarknaður, tvs. at tú mást vera til reiðar at átaka tær arbeiði allastaðni í Føroyum. Seinast dagin eftir at eitt arbeiði verður ávíst, skalt tú kunna byrja hetta arbeiðið. Um tú noktar at taka av arbeiðstilboði uttan serliga orsøk, missir tú rættin til arbeiðsloysisstuðul í 4 vikur. Eru heilsuligar orsøkir, sum gera, at tú ikki kanst átaka tær eitt og hvørt arbeiði, skal læknaváttan vera til skjals.